title: Odluka (EU) 2021/490 Europske središnje banke od 12. ožujka 2021. o ukupnom iznosu godišnjih naknada za nadzor za 2020. (ESB/2021/8)

text:
                  23.3.2021

                  HR

                  Službeni list Europske unije

                  L 101/107

         ODLUKA (EU) 2021/490 EUROPSKE SREDIŠNJE BANKE
         od 12. ožujka 2021.
         o ukupnom iznosu godišnjih naknada za nadzor za 2020. (ESB/2021/8)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 30.,
         budući da:

                     (1)

                     Stupanjem na snagu Uredbe (EU) 2019/2155 Europske središnje banke (ESB/2019/37) (2), kojom je izmijenjena Uredba (EU) br. 1163/2014 Europske središnje banke (ESB/2014/41) (3), Europska središnja banka (ESB) više ne zahtijeva plaćanje unaprijed godišnjih naknada za nadzor, počevši od 2020. kao razdoblja za koje se plaća naknada. Naknade se ubiru tek nakon kraja odgovarajućeg razdoblja za koje se plaća naknada nakon utvrđivanja stvarnih godišnjih troškova.

                     (2)

                     U skladu s člankom 5. stavcima 1. i 2. Uredbe (EU) br. 1163/2014 (ESB/2014/41) godišnje naknade za nadzor koje se naplaćuju od nadziranih subjekata izračunavaju se na temelju godišnjih troškova ESB-a. Iznos godišnjih troškova određuje se na temelju iznosa godišnjih rashoda koji se sastoje od: svih troškova ESB-a u odgovarajućem razdoblju za koje se plaća naknada, a koji su izravno ili neizravno povezani s njegovim nadzornim zadaćama.

                     (3)

                     U skladu s člankom 8. Uredbe (EU) br. 1163/2014 (ESB/2014/41), za izračun godišnje naknade za nadzor koja se plaća za značajne nadzirane subjekte i značajne nadzirane grupe te za manje značajne nadzirane subjekte i manje značajne nadzirane grupe, godišnji troškovi trebali bi biti podijeljeni na temelju troškova raspoređenih odgovarajućim organizacijskim jedinicama koje obavljaju izravni nadzor značajnih nadziranih subjekata i značajnih nadziranih grupa i neizravni nadzor manje značajnih nadziranih subjekata i manje značajnih nadziranih grupa.

                     (4)

                     U skladu s člankom 5. stavkom 3. Uredbe (EU) br. 1163/2014 (ESB/2014/41), iznose naknade koji se nisu mogli ubrati i vezani su uz prethodna razdoblja za koja se plaća naknada, uplate kamata primljene u skladu s člankom 14. i određene druge iznose primljene ili nadoknađene u skladu s člankom 7. stavkom 3. te Uredbe, ako ih je bilo, trebalo bi također uzeti u obzir kod utvrđivanja godišnjih troškova. U skladu s prijelaznim uređenjima za razdoblje za koje se plaća naknada za 2020. godinu iz članka 17.a Uredbe (EU) br. 1163/2014 (ESB/2014/41), svaki višak ili manjak iz razdoblja za koje se plaća naknada za 2019. godinu koji je utvrđen oduzimanjem stvarnih godišnjih troškova nastalih u vezi s razdobljem za koje se plaća naknada od procijenjenih godišnjih troškova ubranih za to razdoblje za koje se plaća naknada, uzima se u obzir kod utvrđivanja godišnjih troškova za razdoblje za koje se plaća naknada za 2020. godinu.

                     (5)

                     U skladu s člankom 5. stavkom 4. Uredbe (EU) br. 1163/2014 (ESB/2014/41), u roku od četiri mjeseca od kraja svakog razdoblja za koje se plaća naknada, ukupni iznos godišnjih naknada za nadzor za svaku kategoriju nadziranih subjekata i nadziranih grupa za to razdoblje za koje se plaća naknada objavljuje se na mrežnim stranicama ESB-a,

               DONIJELO JE OVU ODLUKU:

            Članak 1.
            Definicije
            Za potrebe ove Odluke, primjenjuju se definicije sadržane u Uredbi (EU) br. 468/2014 Europske središnje banke (ESB/2014/17) (4) i Uredbi (EU) br. 1163/2014 (ESB/2014/41).

            Članak 2.
            Ukupan iznos godišnjih naknada za nadzor za 2020.

               1.   Ukupan iznos godišnjih naknada za 2020. je 514 314 706 EUR, izračunan na način kao što je prikazano u Prilogu.

               2.   Svaka kategorija nadziranih subjekata i nadziranih grupa plaća sljedeći iznos godišnjih naknada za nadzor:

                           (a)

                           značajni nadzirani subjekti i značajne nadzirane grupe: 476 526 421 EUR;

                           (b)

                           manje značajni nadzirani subjekti i manje značajne nadzirane grupe: 37 788 285 EUR

            Članak 3.
            Stupanje na snagu
            Ova Odluka stupa na snagu petog dana od dana objave u Službenom listu Europske unije.

            Sastavljeno u Frankfurtu na Majni 12. ožujka 2021.

                  Predsjednica ESB-a

               Christine LAGARDE

            (1)  SL L 287, 29.10.2013., str. 63.

            (2)  Uredba (EU) 2019/2155 Europske središnje banke od 5. prosinca 2019. o izmjeni Uredbe (EU) br. 1163/2014 o naknadama za nadzor (ESB/2019/37) (SL L 327, 17.12.2019., str. 70.).

            (3)  Uredba (EU) br. 1163/2014 Europske središnje banke od 22. listopada 2014. o naknadama za nadzor (ESB/2014/41) (SL L 311, 31.10.2014., str. 23.).

            (4)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

            PRILOG
            Izračun ukupnog iznosa godišnjih naknada za nadzor za 2020.

                        (EU)

                        Značajni nadzirani subjekti i značajne nadzirane grupe

                        Manje značajni nadzirani subjekti i manje značajne nadzirane grupe

                        Ukupno

                           Procijenjeni godišnji troškovi za 2020.

                           499 068 832

                           36 199 368

                           535 268 200

                           Višak/manjak iz 2019.

                           -23 076 537

                           1 082 290

                           -21 994 246

                           Iznosi koji se trebaju uzeti u obzir u skladu s člankom 5. stavkom 3. Uredbe (EU) br. 1163/2014 (ESB/2014/41)

                           Iznosi naknade koji se nisu mogli ubrati i vezani su uz prethodna razdoblja za koja se plaća naknada

                           Uplate kamata u skladu s člankom 14. gore navedene Uredbe

                        -42 819

                        -22 829

                        -65 648

                           Iznosi primljeni ili nadoknađeni u skladu s člankom 7. stavkom 3. gore navedene Uredbe

                        576 944

                        529 456

                        1 106 401

                           UKUPNO

                           476 526 421

                           37 788 285

                           514 314 706

               (Moguće je da ukupni iznosi nisu točni zbog zaokruživanja.)


title: Odluka Vijeća (EU) 2021/515 od 22. ožujka 2021. o potpisivanju, u ime Unije, Sporazuma u obliku razmjene pisama između Europske unije i Australije na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije

text:
                  25.3.2021

                  HR

                  Službeni list Europske unije

                  L 104/27

         ODLUKA VIJEĆA (EU) 2021/515
         od 22. ožujka 2021.
         o potpisivanju, u ime Unije, Sporazuma u obliku razmjene pisama između Europske unije i Australske Zajednice na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 15. lipnja 2018. ovlastilo Komisiju da otvori pregovore na temelju članka XXVIII. Općeg sporazuma o carinama i trgovini (GATT) iz 1994. o raspodjeli carinskih kvota uvrštenih u raspored EU-a CLXXV. zbog povlačenja Ujedinjene Kraljevine iz Unije.

                     (2)

                     Pregovori s Australijom su zaključeni te je Sporazum u obliku razmjene pisama između Europske unije i Australske Zajednice na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”) parafiran 18. prosinca 2020.

                     (3)

                     Sporazum bi trebalo potpisati,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma u obliku razmjene pisama između Europske unije i Australske Zajednice na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 22. ožujka 2021.

                  Za Vijeće

                  Predsjednik

               J. BORRELL FONTELLES

            (1)  Tekst Sporazuma objavit će se zajedno s odlukom o njegovu sklapanju.


title: Odluka (EU) 2021/536 Europskog parlamenta i Vijeća od 24. ožujka 2021. o izmjeni Odluke Vijeća 2008/971/EZ u pogledu jednakovrijednosti šumskog reprodukcijskog materijala proizvedenog u Ujedinjenoj Kraljevini (Tekst značajan za EGP)

text:
                  29.3.2021

                  HR

                  Službeni list Europske unije

                  L 108/1

         ODLUKA (EU) 2021/536 EUROPSKOG PARLAMENTA I VIJEĆA
         od 24. ožujka 2021.
         o izmjeni Odluke Vijeća 2008/971/EZ u pogledu jednakovrijednosti šumskog reprodukcijskog materijala proizvedenog u Ujedinjenoj Kraljevini
         (Tekst značajan za EGP)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         u skladu s redovnim zakonodavnim postupkom (2),
         budući da:

                     (1)

                     Direktiva Vijeća 1999/105/EZ (3) primjenjuje se na stavljanje šumskog reprodukcijskog materijala na tržište unutar Unije. Ta se direktiva odnosi na reprodukcijski materijal vrsta stabala i njihovih umjetnih hibrida koji su važni za šumarstvo u cijeloj Uniji ili njezinu dijelu.

                     (2)

                     Odlukom Vijeća 2008/971/EZ (4) utvrđuju se pravila o jednakovrijednosti šumskog reprodukcijskog materijala proizvedenog u trećim zemljama.

                     (3)

                     Ujedinjena Kraljevina prenijela je i djelotvorno provela Direktivu 1999/105/EZ, kao i provedbene akte donesene na temelju te direktive.

                     (4)

                     Pravo Unije, uključujući Direktivu 1999/105/EZ i Odluku 2008/971/EZ, primjenjivalo se na Ujedinjenu Kraljevinu i u njoj tijekom prijelaznog razdoblja koje je isteklo 31. prosinca 2020., u skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (5) („Sporazum o povlačenju”), a posebno njegovim člankom 126. i člankom 127. stavkom 1.

                     (5)

                     S obzirom na istek prijelaznog razdoblja predviđenog u Sporazumu o povlačenju, Ujedinjena Kraljevina podnijela je Komisiji zahtjev za priznavanje jednakovrijednosti, od 1. siječnja 2021., šumskog reprodukcijskog materijala proizvedenog u toj zemlji s takvim materijalom proizvedenim u Uniji u skladu sprimjenjivim pravom Unije.

                     (6)

                     Ujedinjena Kraljevina obavijestila je Komisiju da se njezino zakonodavstvo kojim se prenosi Direktiva 1999/105/EZ neće promijeniti i da će se nastaviti primjenjivati od 1. siječnja 2021.

                     (7)

                     Komisija je pregledala relevantno zakonodavstvo Ujedinjene Kraljevine. Zaključila je da je šumski reprodukcijski materijal proizveden u Ujedinjenoj Kraljevini, a posebno takav materijal unutar kategorijâ „poznato podrijetlo”, „selekcionirano” i „kvalificirano”, jednakovrijedan šumskom reprodukcijskom materijalu proizvedenom u Uniji i da je u skladu s Direktivom 1999/105/EZ i Prilogom II. Odluci 2008/971/EZ, s obzirom na to da pravo Ujedinjene Kraljevine pruža ista jamstva kao i pravo Unije u pogledu odobravanja osnovnog materijala i mjera poduzetih zadaljnju proizvodnju šumskog reprodukcijskog materijala namijenjenog stavljanju na tržište.

                     (8)

                     Stoga je primjereno priznati jednakovrijednost takvog šumskog reprodukcijskog materijala proizvedenog u Ujedinjenoj Kraljevini s odgovarajućim materijalom proizvedenim u Uniji.

                     (9)

                     Ujedinjenu Kraljevinu trebalo bi stoga uvrstiti u Prilog I. Odluci 2008/971/EZ, ne dovodeći u pitanje primjenu prava Unije na Ujedinjenu Kraljevinu i u njoj u vezi sa Sjevernom Irskom u skladu s člankom 5. stavkom 4. Protokola o Irskoj/Sjevernoj Irskoj uz Sporazum o povlačenju u vezi s Prilogom 2. tom protokolu.

                     (10)

                     Odluku 2008/971/EZ trebalo bi stoga na odgovarajući način izmijeniti.

                     (11)

                     S obzirom na činjenicu da je prijelazno razdoblje predviđeno Sporazumom o povlačenju isteklo 31. prosinca 2020., tekako bi se osigurao kontinuitet ova bi Odluka trebala hitno stupiti na snagu tebi se trebala primjenjivati s retroaktivnim učinkom od 1. siječnja 2021.,

               DONIJELI SU OVU ODLUKU:

            Članak 1.
            Izmjene Odluke 2008/971/EZ
            Prilog I. Odluci 2008/971/EZ mijenja se kako slijedi:

                        1.

                        u tablici između redaka„CH” i „NO” umeće se sljedeći redak:

                                    „GB ((**))

                                                Department for Environment, Food & Rural Affairs (DEFRA) (Ministarstvo za okoliš, hranu i ruralnu politiku (DEFRA))

                                                Eastbrook

                                                Shaftesbury Road

                                                Cambridge

                                                CB2 8DU

                        2.

                        u bilješci (
                              *
                           ) između „CH – Švicarska,” i „NO – Norveška,” umeće se sljedeće:
                        „GB – Ujedinjena Kraljevina,”.

            Članak 2.
            Stupanje na snagu i primjena
            Ova Odluka stupa na snagu na dan objave u Službenom listu Europske unije.
            Primjenjuje se od 1. siječnja 2021.

            Sastavljeno u Bruxellesu 24. ožujka 2021.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednica

               A.P. ZACARIAS

            (1)  Mišljenje od 27. siječnja 2021. (još nije objavljeno u Službenom listu).

            (2)  Stajalište Europskog parlamenta od 11. ožujka 2021. (još nije objavljeno u Službenom listu) i odluka Vijeća od 17. ožujka 2021.

            (3)  Direktiva Vijeća 1999/105/EZ od 22. prosinca 1999. o stavljanju na tržište šumskog reprodukcijskog materijala (SL L 11, 15.1.2000., str. 17.).

            (4)  Odluka Vijeća 2008/971/EZ od 16. prosinca 2008. o jednakovrijednosti šumskog reprodukcijskog materijala proizvedenog u trećim zemljama (SL L 345, 23.12.2008., str. 83.).

            (5)  SL L 29, 31.1.2020., str. 7.


               31.3.2021

               HR

               Službeni list Europske unije

               C 116/12

      P8_TA(2019)0334
      Zahtjev za ukidanje imuniteta Lamprosu Fountoulisu
      Odluka Europskog parlamenta od 4. travnja 2019. o zahtjevu za ukidanje imuniteta Lamprosu Fountoulisu (2018/2269(IMM))
      (2021/C 116/05)

         Europski parlament,

                  —

                  uzimajući u obzir zahtjev za ukidanje imuniteta Lamprosu Fountoulisu koji je 12. listopada 2018. proslijedio zamjenik Glavnog državnog odvjetnika Vrhovnog suda u Grčkoj u vezi s predmetom br. ABM 2017/10839 i koji je objavljen na plenarnoj sjednici 13. studenog 2018.,

                  —

                  nakon saslušanja Lamprosa Fountoulisa u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 62. Ustava Grčke,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0183/2019),

                  A.

                  budući da je Ured zamjenika Glavnog državnog odvjetnika Vrhovnog suda Grčke zatražio ukidanje imuniteta zastupniku u Europskom parlamentu Lamprosu Fountoulisa u vezi s mogućim pokretanjem postupka za navodno kazneno djelo;

                  B.

                  budući da se u članku 9. Protokola br. 7 o povlasticama i imunitetima Europske unije navodi da zastupnici u Europskom parlamentu na državnom području svoje države uživaju imunitet priznat članovima parlamenta te države;

                  C.

                  budući da se prema članku 62. Ustava Grčke zastupnici u parlamentu tijekom svojeg mandata ne smiju kazneno goniti, uhititi, zatvoriti te im se ni na koji drugi način ne smije oduzeti sloboda bez prethodnog odobrenja parlamenta;

                  D.

                  budući da se zahtjev zamjenika Glavnog državnog odvjetnika Vrhovnog suda Grčke odnosi na postupke zbog navodnog kršenja članka 45. i članka 232.a grčkoga Kaznenog zakona, koji se odnose na zajedničko kršenje sudske odluke;

                  E.

                  budući da je Lampros Fountoulis optužen da nije postupio u skladu s privremenom odlukom br. 3603/2015 Prvostupanjskog građanskog suda u Ateni (sudac pojedinac), kojom se naređuje uklanjanje svih kamera iz prizemlja i ulaza u zgradu koja se nalazi u ulici Grammou br. 73 u Marousiju (Atika) i naplata novčane kazne od 600 EUR (šesto eura) za svako buduće kršenja odluke od 25. svibnja 2015. godine;

                  F.

                  budući da se u skladu s člankom 9. stavkom 8. Poslovnika Odbor za pravna pitanja ni pod kojim uvjetima ne smije izjasniti o zastupnikovoj krivnji ni o tome opravdavaju li mišljenja ili postupci koji mu se pripisuju kazneni progon, čak ni ako Odbor prilikom razmatranja zahtjeva stekne podrobna saznanja o relevantnim činjenicama;

                  G.

                  budući da Europski parlament ne treba zauzimati stav o krivnji zastupnika ni o tomu zahtijevaju li djela koja se pripisuju zastupniku pokretanje kaznenog postupka te da se također ne treba izjašnjavati ni o relativnim prednostima nacionalnih pravnih i pravosudnih sustava;

                  H.

                  budući da u skladu s člankom 5. stavkom 2. Poslovnika Europskog parlamenta imunitet parlamentarnih zastupnika nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;

                  I.

                  budući da je svrha zastupničkog imuniteta štititi Parlament i njegove zastupnike od pravnih postupaka u vezi s aktivnostima koje se provode tijekom obnašanja zastupničkih dužnosti i koje su od njih neodvojive;

                  J.

                  budući da u skladu s člankom 8. Protokola br. 7 o povlasticama i imunitetima Europske unije kazneni progon nije povezan s izražavanjem mišljenja ili glasovanjem dotičnog zastupnika u Europskom parlamentu pri obnašanju njegovih dužnosti;

                  K.

                  budući da u svjetlu informacija i pojašnjenja o ovom slučaju, nema osnove za sumnju da je cilj kaznenog postupka naštetiti političkoj aktivnosti ili ugledu zastupnika i time neovisnosti Parlamenta (fumus persecutionis);

                  1.

                  odlučuje ukinuti imunitet Lamprosu Fountoulisu;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora grčkim nadležnim tijelima i Lamprosu Fountoulisu.

         (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.


title: Odluka Političkog i sigurnosnog odbora (ZVSP) 2021/561 od 30. ožujka 2021. o imenovanju zapovjednika snaga EU-a za vojnu operaciju Europske unije na Sredozemlju (EUNAVFOR MED IRINI) (EUNAVFOR MED IRINI/1/2021)

text:
                  7.4.2021

                  HR

                  Službeni list Europske unije

                  L 119/1

         ODLUKA POLITIČKOG I SIGURNOSNOG ODBORA (ZVSP) 2021/561
         od 30. ožujka 2021.
         o imenovanju zapovjednika snaga EU-a za vojnu operaciju Europske unije na Sredozemlju (EUNAVFOR MED IRINI) (EUNAVFOR MED IRINI/1/2021)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         budući da:

                     (1)

                     Vijeće je 31. ožujka 2020. donijelo Odluku (ZVSP) 2020/472 (1) kojom je uspostavljena i pokrenuta vojna operacija Europske unije na Sredozemlju (EUNAVFOR MED IRINI) pod zapovjedništvom kontraadmirala Fabija AGOSTINIJA kao zapovjednika operacije EU-a.

                     (2)

                     Vijeće je na temelju članka 8. stavka 2. Odluke (ZVSP) 2020/472 ovlastilo Politički i sigurnosni odbor (PSO) za donošenje odgovarajućih odluka o imenovanju zapovjednika snaga EU-a za vojnu operaciju Europske unije na Sredozemlju (EUNAVFOR MED IRINI).

                     (3)

                     Zapovjednik operacije EU-a 30. travnja 2020. preporučio je da kontraadmiral Ettore SOCCI bude imenovan zapovjednikom snaga EU-a za prvu polovicu preostalog mandata operacije, a komodor Theodoros MIKROPOULOS za drugu polovicu mandata.

                     (4)

                     Vijeće je 28. svibnja 2020. donijelo Odluku (ZVSP) 2020/718 (2) kojom je kontraadmiral Ettore SOCCI imenovan zapovjednikom snaga EU-a za razdoblje od 6. svibnja 2020. do 18. listopada 2020. a komodor Theodoros MIKROPOULOS za razdoblje od 19. listopada 2020. do 31. ožujka 2021.

                     (5)

                     Zapovjednik operacije EU-a preporučio je imenovanje kapetana Stefana FRUMENTA novim zapovjednikom snaga EU-a od 1. travnja 2021. Talijanske vlasti navele su da će kapetan Stefano FRUMENTO biti promaknut u kontraadmirala nakon što bude imenovan zapovjednikom snaga EU-a.

                     (6)

                     Vojni odbor EU-a podržao je 12. ožujka 2021. tu preporuku.

                     (7)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

               DONIO JE OVU ODLUKU:

            Članak 1.
            Kontraadmiral Stefano FRUMENTO imenuje se zapovjednikom snaga EU-a za vojnu operaciju Europske unije na Sredozemlju (EUNAVFOR MED IRINI) od 1. travnja 2021.

            Članak 2.
            Ova Odluka stupa na snagu na dan donošenja.
            Primjenjuje se od 1. travnja 2021.

            Sastavljeno u Bruxellesu 30. ožujka 2021.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  Odluka Vijeća (ZVSP) 2020/472 od 31. ožujka 2020. o vojnoj operaciji Europske unije na Sredozemlju (EUNAVFOR MED IRINI) (SL L 101, 1.4.2020., str. 4.).

            (2)  Odluka Vijeća (ZVSP) 2020/718 od 28. svibnja 2020. o imenovanju zapovjednika snaga EU-a za vojnu operaciju Europske unije na Sredozemlju (EUNAVFOR MED IRINI) (SL L 168, 29.5.2020., str. 64.).


title: Odluka Vijeća (EU) 2021/570 od 24. listopada 2019. o potpisivanju, u ime Unije, i privremenoj primjeni Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima sudjelovanja Palestinske samouprave u programima Unije

text:
                  8.4.2021

                  HR

                  Službeni list Europske unije

                  L 121/1

         ODLUKA VIJEĆA (EU) 2021/570
         od 24. listopada 2019.
         o potpisivanju, u ime Unije, i privremenoj primjeni Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima sudjelovanja Palestinske samouprave u programima Unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 209. u vezi s člankom 218. stavcima 5. i 7.,
         uzimajući u obzir prijedlog Europske komisije,
         budući da:

                     (1)

                     Vijeće je 18. lipnja 2007. ovlastilo Komisiju da u pregovorima dogovori Protokol uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima sudjelovanja Palestinske samouprave u programima Unije („Protokol”).

                     (2)

                     Pregovori su zaključeni.

                     (3)

                     Cilj je Protokola utvrditi financijska i tehnička pravila kojima se Palestinskoj samoupravi na Zapadnoj obali i u pojasu Gaze („Palestinska samouprava”) omogućuje sudjelovanje u određenim programima Unije. Horizontalnim okvirom uspostavljenim Protokolom utvrđuju se načela za mjere gospodarske, financijske i tehničke suradnje te se Palestinskoj samoupravi omogućuje primanje tehničke pomoći Unije, a osobito financijske pomoći Unije, u skladu s tim programima. Okvir se primjenjuje samo na one programe Unije za koje je u relevantnim osnivačkim pravnim aktima predviđena mogućnost sudjelovanja Palestinske samouprave. Potpisivanje i privremena primjena Protokola stoga ne povlače za sobom izvršavanje ovlasti na temelju raznih sektorskih politika koje se programima ostvaruju, a koje se izvršavaju pri uspostavi programâ.

                     (4)

                     Protokol bi trebalo potpisati i privremeno primjenjivati do završetka postupaka potrebnih za njegovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje, u ime Unije, Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima sudjelovanja Palestinske samouprave u programima Unije, podložno sklapanju navedenog Protokola.
            Tekst Protokola priložen je ovoj Odluci.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.

            Članak 3.
            Protokol se privremeno primjenjuje u skladu s člankom 10. Protokola od datuma njegova potpisivanja do završetka postupaka potrebnih za njegovo stupanje na snagu (1).

            Članak 4.
            Komisija je ovlaštena u ime Unije odrediti posebne uvjete za sudjelovanje Palestinske samouprave u svakom pojedinom programu Unije, uključujući financijski doprinos koji se mora platiti. Komisija obavješćuje odgovarajuću radnu skupinu Vijeća.

            Članak 5.
            Ova Odluka stupa na snagu na dan donošenja.

            Sastavljeno u 24. listopada 2019.

                  Za Vijeće

                  Predsjednica

               A.-K. PEKONEN

            (1)  Glavno tajništvo Vijeća objavit će datum potpisivanja Protokola u Službenom listu Europske unije.


title: Odluka Vijeća (ZVSP) 2021/648 od 16. travnja 2021. o izmjeni Odluke (ZVSP) 2018/299 o promicanju Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje

text:
                  20.4.2021

                  HR

                  Službeni list Europske unije

                  L 133/57

         ODLUKA VIJEĆA (ZVSP) 2021/648
         od 16. travnja 2021.
         o izmjeni Odluke (ZVSP) 2018/299 o promicanju Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 26. veljače 2018. donijelo Odluku (ZVSP) 2018/299 (1).

                     (2)

                     Odlukom (ZVSP) 2018/299 predviđa se za aktivnosti iz njezina članka 1. razdoblje provedbe od 42 mjeseca koje počinje od datuma sklapanja sporazuma o financiranju iz njezina članka 3. stavka 3. („razdoblje provedbe”).

                     (3)

                     Konzorcij EU-a za neširenje oružja i razoružanje zatražio je 18. veljače 2021., u svojstvu provedbenog subjekta, odobrenje Unije za produljenje razdoblja provedbe do 17. svibnja 2022. zbog izazova koji proizlaze iz nastavka pandemije bolesti COVID-19.

                     (4)

                     Aktivnosti iz članka 1. Odluke (ZVSP) 2018/299 mogu se nastaviti do 17. svibnja 2022. bez ikakvih posljedica u pogledu financijskih sredstava.

                     (5)

                     Odluku (ZVSP) 2018/299 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2018/299 mijenja se kako slijedi:

                        1.

                        u članku 5. stavak 2. zamjenjuje se sljedećim:

                           „2.   Ova Odluka prestaje važiti 17. svibnja 2022.”;

                        2.

                        odjeljak 4. Priloga zamjenjuje se sljedećim:
                        „4.   Trajanje

                        Ukupno procijenjeno trajanje provedbe projekata jest 48 mjeseci. Projekti će završiti 17. svibnja 2022.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 16. travnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (ZVSP) 2018/299 od 26. veljače 2018. o promicanju Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje (SL L 56, 28.2.2018., str. 46.).


title: Odluka Komisije оd 25. svibnja 2021. o praznicima u 2023. za dužnosnike i ostale službenike Europske unije koji rade u Bruxellesu i Luxembourgu 2021/C 201 I/02

text:
                  28.5.2021

                  HR

                  Službeni list Europske unije

                  CI 201/2

         ODLUKA KOMISIJE
         оd 25. svibnja 2021.
         o praznicima u 2023. za dužnosnike i ostale službenike Europske unije koji rade u Bruxellesu i Luxembourgu
         (2021/C 201 I/02)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Pravilnik o osoblju za dužnosnike Europske unije i Uvjete zaposlenja ostalih službenika Europske unije, kako su utvrđeni Uredbom Vijeća (EEZ, Euratom, EZUČ) br. 259/68 (1) , a posebno članak 61. Pravilnika o osoblju i članke 16. i 91. Uvjeta zaposlenja,
         uzimajući u obzir zajednička pravila o utvrđivanju popisa praznika za dužnosnike Europskih zajednica (2), a posebno njihov članak 1. stavak 3.,
         budući da:

                     (1)

                     U skladu s člankom 61. Pravilnika o osoblju za dužnosnike Europske unije te člancima 16. i 91. Uvjeta zaposlenja ostalih službenika, trebalo bi donijeti popis praznika u 2023. za dužnosnike i ostale službenike u Bruxellesu i Luxembourgu.

                     (2)

                     U 2023. Uskrs je 9. travnja.

                     (3)

                     U 2023. 24. prosinca je nedjelja.

                     (4)

                     Dana 24. ožujka 2021. s Vijećem voditelja administracije provedeno je savjetovanje o popisu praznika u 2023.,

               ODLUČILA JE:

            Jedini članak
            Praznici u 2023. za dužnosnike i ostale službenike koji rade u Bruxellesu i Luxembourgu utvrđuju se kako slijedi:

                        2. siječnja

                        Dan nakon Nove godine

                        6. travnja

                        Veliki četvrtak

                        7. travnja

                        Veliki petak

                        10. travnja

                        Uskrsni ponedjeljak

                        1. svibnja

                        Praznik rada

                        9. svibnja

                        Obljetnica deklaracije Roberta Schumana iz 1950.

                        18. svibnja

                        Spasovo

                        19. svibnja

                        Dan nakon Spasova

                        29. svibnja

                        Duhovni ponedjeljak

                        23. lipnja*

                        Luksemburški nacionalni praznik
                        *Za dužnosnike i ostale službenike koji rade u Luxembourgu.

                        21. srpnja

                        Belgijski nacionalni praznik
                        *Za dužnosnike i ostale službenike koji rade u Bruxellesu.

                        15. kolovoza

                        Velika Gospa

                        1. studenoga

                        Svi sveti

                        2. studenoga

                        Dušni dan

                        od 25. prosinca
                        do
                        29. prosinca

                        5 dana na kraju godine

                           UKUPNO 2023.

                           18 dana

            Sastavljeno u Bruxellesu 25. svibnja 2021.

                  Za Komisiju

                  JohannesHAHN

                  Član Komisije

            (1)  SL L 56, 4.3.1968., str. 1.

            (2)  Konsolidirana verzija Pravilnika o osoblju, koju su službe Komisije objavile u siječnju 2003., str. IV.-2.


title: Odluka Vijeća (ZVSP) 2021/855 od 27. svibnja 2021. o izmjeni Odluke 2013/255/ZVSP o mjerama ograničavanja protiv Sirije

text:
                  28.5.2021

                  HR

                  Službeni list Europske unije

                  L 188/90

         ODLUKA VIJEĆA (ZVSP) 2021/855
         od 27. svibnja 2021.
         o izmjeni Odluke 2013/255/ZVSP o mjerama ograničavanja protiv Sirije
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. svibnja 2013. donijelo Odluku 2013/255/ZVSP (1).

                     (2)

                     Vijeće je 28. svibnja 2020. donijelo Odluku (ZVSP) 2020/719 (2) kojom se mjere ograničavanja utvrđene u Odluci 2013/255/ZVSP produljuju do 1. lipnja 2021.

                     (3)

                     Na temelju preispitivanja Odluke 2013/255/ZVSP mjere ograničavanja utvrđene u toj odluci trebalo bi produljiti do 1. lipnja 2022.

                     (4)

                     Unose za 25 fizičkih osoba i tri subjekta koji se nalaze na popisu fizičkih i pravnih osoba, subjekata ili tijela navedenom u Prilogu I. Odluci 2013/255/ZVSP trebalo bi ažurirati.

                     (5)

                     Unose za pet preminulih osoba trebalo bi izbrisati s popisa fizičkih i pravnih osoba, subjekata ili tijela navedenog u Prilogu I. Odluci 2013/255/ZVSP.

                     (6)

                     Odluku 2013/255/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2013/255/ZVSP mijenja se kako slijedi:

                        1.

                        članak 34. zamjenjuje se sljedećim:

                           „Članak 34.
                           Ova Odluka primjenjuje se do 1. lipnja 2022. Ona se stalno preispituje. Može se produljiti ili prema potrebi izmijeniti ako Vijeće smatra da njezini ciljevi nisu ispunjeni.”;

                        2.

                        Prilog I. mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 27. svibnja 2021.

                  Za Vijeće

                  Predsjednik

               P. SIZA VIEIRA

            (1)  Odluka Vijeća 2013/255/ZVSP od 31. svibnja 2013. o mjerama ograničavanja protiv Sirije (SL L 147, 1.6.2013., str. 14.).

            (2)  Odluka Vijeća (ZVSP) 2020/719 od 28. svibnja 2020. o izmjeni Odluke 2013/255/ZVSP o mjerama ograničavanja protiv Sirije (SL L 168, 29.5.2020., str. 66.).

            PRILOG
            Prilog I. Odluci 2013/255/ZVSP mijenja se kako slijedi:

                        1.

                        u odjeljku A. (Osobe) brišu se sljedeći unosi:

                                    115.

                                    General Ali Habib MAHMOUD;

                                    153.

                                    Waleed AL MO’ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN;

                        2.

                        u odjeljku A. (Osobe) sljedeći unosi zamjenjuju odgovarajuće unose na popisu:

                                    Ime i prezime

                                    Podaci o identitetu

                                    Razlozi

                                    Datum uvrštavanja na popis

                                    „14.

                                    Brigadni general Muhammed BILAL
                                    (također poznat kao potpukovnik Muhammad Bilal)

                                    Spol: muški

                                    Kao viši časnik u sirijskoj obavještajnoj službi zračnih snaga podupire sirijski režim i odgovoran je za nasilnu represiju nad civilnim stanovništvom. Povezan je i s Centrom za znanstvene studije i istraživanja (SSRC) koji je uvršten na popis.

                                    21.10.2014.

                                    22.

                                    Ihab MAKHLOUF
                                    (također poznat kao Ehab, Iehab)
                                    (ايهاب مخلوف)

                                    Datum rođenja: 21.1.1973.
                                    Mjesto rođenja: Damask, Sirija
                                    Putovnica br.: N002848852
                                    Spol: muški

                                    Vodeći poslovni čovjek koji djeluje u Siriji. Ima poslovne interese u nekoliko sirijskih poduzeća i subjekata, među ostalim i u Ramak Construction Co i Syrian International Private University for Science and Technology (Sirijsko privatno sveučilište za znanost i tehnologiju – SIUST).
                                    Utjecajan je član obitelji Makhlouf i blisko je povezan s obitelji Assad; rođak predsjednika Bashara al-Assada. Ehab Makhlouf preuzeo je 2020. poslovne aktivnosti Ramija Makhloufa i sirijska vlada dodijelila mu je ugovore za rad tržišta bez carina diljem zemlje i upravljanje tim tržištima.

                                    23.5.2011.

                                    48.

                                    Samir HASSAN
                                    (سمير حسن)

                                    Spol: muški

                                    Vodeći poslovni čovjek koji djeluje u Siriji, s interesima i/ili aktivnostima u nizu sektora sirijskog gospodarstva. Posjeduje udjele u društvima Amir Group i Cham Holding, dvama konglomeratima s interesima u sektorima nekretnina, turizma, prijevoza i financija, i/ili ima znatan utjecaj na ta društva. Predsjednik Sirijsko-ruskog poslovnog vijeća.
                                    Samir Hasan novčanim donacijama potpomaže ratne napore sirijskog režima.
                                    Samir Hasan povezan je s osobama koje ostvaruju koristi od režima ili ga podupiru. Posebno je povezan s Ramijem Makhloufom i Issamom Anboubom, koje je Vijeće uvrstilo na popis i koji ostvaruju koristi od sirijskog režima.

                                    27.9.2014.

                                    61.

                                    George CHAOUI
                                    (شاوي جورج)

                                    Spol: muški

                                    Član sirijske elektroničke vojske (obavještajna služba kopnene vojske). Uključen u nasilnu represiju i pozivanje na nasilje nad civilnim stanovništvom diljem Sirije.

                                    14.11.2011.

                                    78.

                                    Ali BARAKAT
                                    (tzakođer poznat kao Barakat Ali Barakat)
                                    ( علي بركات; بركات علي بركات)

                                    Spol: muški

                                    Vojni dužnosnik koji je sudjelovao u nasilju u Homsu. Trenutačno služi u 30. mobilnoj pješačkoj diviziji republikanske garde.

                                    1.12.2011.

                                    96.

                                    Brigadni general Jamal YUNES
                                    (također poznat kao Younes)
                                    (جمال يونس)

                                    Položaj: zapovjednik 555. pukovnije
                                    Spol: muški

                                    Vojnim je postrojbama zapovjedio da pucaju na prosvjednike u Mo’adamiyehu.
                                    Načelnik Vojnog sigurnosnog odbora u Hami 2018.

                                    23.1.2012.

                                    114.

                                    Emad Abdul-Ghani SABOUNI
                                    (također poznat kao Imad Abdul Ghani Al Sabuni)
                                    (عماد عبدالغني صابوني)

                                    Datum rođenja: 1964.
                                    Mjesto rođenja: Damask, Sirija
                                    Spol: muški

                                    Bivši ministar telekomunikacija i tehnologije, na dužnosti barem do travnja 2014. Kao bivši ministar u vladi suodgovoran je za nasilnu represiju sirijskog režima nad civilnim stanovništvom. U srpnju 2016. imenovan načelnikom Agencije za planiranje i međunarodnu suradnju (PICC). PICC je vladina agencija koja je povezana s Uredom predsjednika Vlade i koja posebno izrađuje petogodišnje planove koji sadržavaju opće smjernice za vladine gospodarske i razvojne politike.

                                    27.2.2012.

                                    117.

                                    Adnan Hassan MAHMOUD
                                    (عدنان حسن محمود)

                                    Datum rođenja: 1966.
                                    Mjesto rođenja: Tartus, Sirija
                                    Spol: muški

                                    Bivši sirijski veleposlanik u Iranu do 2020. Bivši ministar informiranja, obnaša dužnost nakon svibnja 2011. Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                                    23.9.2011.

                                    132.

                                    Brigadni general Abdul-Salam Fajr MAHMOUD
                                    (عبدالسلام فجر محمود)

                                    Datum rođenja: 1959.
                                    Spol: muški

                                    Načelnik Sigurnosnog odbora Južne regije od prosinca 2020. Bivši načelnik sektora sirijske obavještajne službe zračnih snaga u Bab Tumi (Damask). Bivši načelnik istražiteljskog sektora obavještajne službe zračnih snaga zračne luke Mezze. Odgovoran za mučenje protivnika u pritvoru. Za njim je raspisan međunarodni uhidbeni nalog zbog ‚sudioništva u djelima mučenja’, ‚sudioništva u zločinima protiv čovječnosti’ i ‚sudioništva u ratnim zločinima’.

                                    24.7.2012.

                                    134.

                                    Pukovnik Qusay Ibrahim MIHOUB
                                    (قصي إبراهيم ميهوب )

                                    Datum rođenja: 1961.
                                    Mjesto rođenja: Derghamo, Jableh, Latakija, Sirija
                                    Spol: muški

                                    Visoki časnik u sirijskoj obavještajnoj službi zračnih snaga. Bivši načelnik sektora Deraa obavještajne službe zračnih snaga (poslan iz Damaska u Deraau kad su tamo počeli prosvjedi). Odgovoran za mučenje protivnika u pritvoru kao i za nasilno gušenje mirnih prosvjeda u južnoj regiji.

                                    24.7.2012.

                                    137.

                                    Brigadni general Ibrahim MA'ALA
                                    (također poznat kao Maala, Maale, Ma'la)
                                    ( معلى;معلا (ابراهيم)

                                    Spol: muški

                                    Načelnik sektora 285 (Damask) Uprave za opću obavještajnu službu (zamijenio brigadnog generala Hussama Fendija krajem 2011.). Odgovoran za mučenje protivnika u pritvoru.

                                    24.7.2012.

                                    139.

                                    General-bojnik Hussam LUQA
                                    (također poznat kao Husam, Housam, Houssam); Louqa, Louca, Louka, Luka)
                                    (حسام لوقا)

                                    Datum rođenja: 1964.
                                    Mjesto rođenja: Damask, Sirija
                                    Spol: muški

                                    Bivši načelnik Sigurnosnog odbora Južne regije od 2018. do 2020. Bivši načelnik uprave za opću sigurnost. General-bojnik. Od travnja 2012. do 2.12.2018. bio je načelnik sektora Homs Uprave za političku sigurnost (taj je položaj preuzeo od brigadnog generala Nasra al-Alija). Od 3.12.2018. načelnik Uprave za političku sigurnost. Odgovoran za mučenje protivnika u pritvoru.

                                    24.7.2012.

                                    140.

                                    Brigadni general Taha TAHA
                                    (طه طه)

                                    Spol: muški

                                    Zamjenik pomoćnika načelnika Odjela za političku sigurnost. Bivši voditelj sektora Latakija Uprave za političku sigurnost. Odgovoran za mučenje protivnika u pritvoru.

                                    24.7.2012.

                                    144.

                                    General-bojnik Ahmed AL-JARROUCHEH (također poznat kao Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة )

                                    Datum rođenja: 1957.
                                    Spol: muški

                                    Bivši načelnik vanjskog sektora opće obavještajne službe (sektor 279). U okviru te funkcije odgovoran je za aktivnosti opće obavještajne službe u sirijskim veleposlanstvima.

                                    24.7.2012.

                                    146.

                                    General Ghassan Jaoudat ISMAIL
                                    (također poznat kao Ismael)
                                    (غسان جودت اسماعيل )

                                    Datum rođenja: 1960.
                                    Mjesto rođenja: Junaynat Ruslan – Darkoush, regija Tartus, Sirija
                                    Spol: muški

                                    Načelnik Uprave za sirijsku obavještajnu službu zračnih snaga od 2019. Bivši zamjenik direktora Uprave za obavještajnu službu zračnih snaga i ranije zadužen za sektor za misije u okviru obavještajne službe zračnih snaga, koji u suradnji sa sektorom za posebne operacije upravlja elitnim jedinicama obavještajne službe zračnih snaga, koje imaju važnu ulogu u represiji koju provodi sirijski režim. U okviru te funkcije Ghassan Jaoudat Ismail jedan je od najviših vojnih vođa koji izravno izvršava nasilnu represiju sirijskog režima nad protivnicima te je odgovoran za nestanke civila.

                                    24.7.2012.

                                    147.

                                    General-bojnik Amer AL-ACHI
                                    (također poznat kao Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي )

                                    Spol: muški

                                    Bivši guverner guvernorata Sweida kojeg je na tu funkciju u srpnju 2016. imenovao predsjednik Bashar al-Assad. Bivši načelnik obavještajnog sektora sirijske obavještajne službe zračnih snaga (2012.–2016.). U okviru svoje funkcije u obavještajnoj službi zračnih snaga Amer al-Achi uključen je u represiju nad sirijskom oporbom.

                                    24.7.2012.

                                    156.

                                    Hala Mohammad
                                    (također poznata kao Mohamed, Muhammad, Mohammed) AL NASSER
                                    (هاله محمد الناصر )

                                    Datum rođenja: 1964.
                                    Mjesto rođenja: Raka, Sirija
                                    Spol: ženski

                                    Bivša ministrica turizma. Kao bivša ministrica u vladi suodgovorna je za nasilnu represiju sirijskog režima nad civilnim stanovništvom.

                                    16.10.2012.

                                    172.

                                    Ali HADAR (također poznat kao HAIDAR)

                                    Datum rođenja: 1962.
                                    Spol: muški

                                    Voditelj Agencije za nacionalnu pomirbu i bivši državni ministar za pitanja nacionalne pomirbe. Predsjednik krila Intifada Sirijske socijalne nacionalističke stranke. Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                                    16.10.2012.

                                    204.

                                    Emad HAMSHO
                                    (također poznat kao Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Adresa: Hamsho Building 31 Baghdad Street, Damask, Sirija
                                    Spol: muški

                                    Zaposlen na visokom upravljačkom položaju u društvu Hamsho Trading. Svojim visokim položajem u društvu Hamsho Trading, društvu kćeri društva Hamsho International koje je Vijeće uvrstilo na popis, pruža potporu sirijskom režimu. Također je povezan sa subjektom Hamsho International koji je uvršten na popis. Također je potpredsjednik Sirijskog vijeća za željezo i čelik (Syrian Council of Iron and Steel) zajedno s poslovnim ljudima odanima režimu koji su uvršteni na popis, poput Aymana Jabera. Također je suradnik predsjednika Bashara al-Assada.

                                    7.3.2015.

                                    241.

                                    Salam Mohammad AL-SAFFAF

                                    Datum rođenja: 1979.
                                    Spol: ženski

                                    Ministrica upravnog razvoja. Imenovana u ožujku 2017.

                                    30.5.2017.

                                    265.

                                    Mohamad Amer MARDINI
                                    (također poznat kao Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Datum rođenja: 1959.
                                    Mjesto rođenja: Damask, Sirija
                                    Spol: muški

                                    Bivši ministar visokog obrazovanja, na dužnosti nakon svibnja 2011. (imenovan 27.8.2014.) Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                                    21.10.2014.

                                    268.

                                    Ghassan Ahmed GHANNAM
                                    (također poznat kao general-bojnik Ghassan Ghannan, brigadni general Ghassan Ahmad Ghanem)

                                    Čin: general-bojnik
                                    Položaj: zapovjednik 155. raketne brigade
                                    Spol: muški

                                    Član oružanih snaga Sirije s činom pukovnika te na istovjetnom ili višem položaju nakon svibnja 2011. General-bojnik i zapovjednik 155. raketne brigade. Zbog svojeg položaja u 155. raketnoj brigadi povezan s Maherom al-Assadom. Kao zapovjednik 155. raketne brigade podupire sirijski režim i odgovoran je za nasilnu represiju nad civilnim stanovništvom. Odgovoran je za ispaljivanje raketa SCUD na različite civilne ciljeve između siječnja i ožujka 2013.

                                    21.10.2014.

                                    285.

                                    Samer FOZ
                                    (također poznat kao. Samir Foz/Fawz; Samer Zuhair Foz; Samer Foz bin Zuhair)
                                    (سامر فوز)

                                    Datum rođenja: 20. svibnja 1973.
                                    Mjesto rođenja: Homs, Sirija / Latakija, Sirija
                                    Državljanstva: sirijsko,
                                    tursko Broj turske putovnice: U 09471711 (mjesto izdavanja: Turska; datum isteka valjanosti: 21.7.2024.)
                                    Sirijski nacionalni broj: 06010274705
                                    Adresa: Platinum Tower, office no. 2405, Jumeirah Lake Towers, Dubai, UAE
                                    Položaj: predsjednik uprave društva Aman Group
                                    Spol: muški

                                    Vodeći poslovni čovjek koji djeluje u Siriji, s interesima i aktivnostima u različitim sektorima sirijskoga gospodarstva, uključujući zajednički pothvat koji ima potporu režima i koji je uključen u izgradnju kompleksa Marota City, luksuznog stambenog i komercijalnog kompleksa. Samer Foz pruža financijsku i drugu potporu sirijskom režimu, uključujući financiranje Vojnih snaga sigurnosti i zaštite u Siriji te posredovanje u dogovorima o žitu. Također ima financijsku korist od pristupa trgovačkim prilikama u okviru trgovine pšenicom i projekata obnove, što je posljedica njegovih veza s režimom.

                                    21.1.2019.

                                    Ostale informacije: Izvršni predsjednik društva Aman Group. Društva kćeri: Foz for Trading, Al-Mohaimen for Transportation & Contracting. Aman Group je partner iz privatnog sektora u zajedničkom pothvatu Aman Damascus JSC s društvom Damascus Cham Holding, u kojem je Foz pojedinačni dioničar. Emmar Industries zajednički je pothvat društava Aman Group i the Hamisho Group, u kojem Foz ima većinski udio i čiji je predsjednik.

                                    291.

                                    Amer FOZ
                                    (također poznat kao Amer Zuhair Fawz)
                                    (عامر فوز )

                                    Datum rođenja: 11.3.1976.
                                    Državljanstvo: sirijsko; Sveti Kristofor i Nevis
                                    Nacionalni br.: 06010274747
                                    Broj putovnice: 002-14-L169340
                                    Boravišna iskaznica Ujedinjenih Arapskih Emirata: 784-1976-7135283-5

                                    Vodeći poslovni čovjek s osobnim i obiteljskim poslovnim interesima i aktivnostima u različitim sektorima sirijskoga gospodarstva. Ima financijske koristi od pristupa komercijalnim mogućnostima i podupire sirijski režim. Od 2012. do 2019. bio je glavni direktor društva ASM International Trading LLC.
                                    Povezan je i sa svojim bratom Samerom Fozom, kojeg je Vijeće uvrstilo na popis u siječnju 2019. kao vodećeg poslovnog čovjeka koji djeluje u Siriji i koji podupire režim ili ostvaruje korist od njega. Zajedno sa svojim bratom provodi niz komercijalnih projekata, posebno u području Adra al-Ummaliyya (predgrađa Damaska). Ti projekti uključuju tvornicu koja proizvodi kablove i pribor za kablove te projekt proizvodnje električne energije upotrebom solarne energije. Sudjelovali su i u raznim aktivnostima s ISIL-om (Daiš) u ime Assadova režima, uključujući nabavu oružja i streljiva u zamjenu za pšenicu i naftu.

                                    17.2.2020.

                                    Položaj: Osnivač društva District 6 Company; osnivački partner društva Easy life Company;
                                    Rodbina/poslovni suradnici/subjekti ili partneri/veze: Samer Foz; potpredsjednik društva Asas Steel Company; Aman Holding;
                                    Spol: muški

                                    295.

                                    Adel Anwar AL-OLABI
                                    (također poznat kao Adel Anouar el-Oulabi, Adil Anwar al-Olabi)
                                    (عادل أنور العلبي )

                                    Datum rođenja: 1976.
                                    Državljanstvo: sirijsko
                                    Položaj: potpredsjednik društva Damascus Cham Holding Company (DCHC); guverner Damaska
                                    Spol: muški

                                    Vodeći poslovni čovjek koji ostvaruje korist od sirijskog režima te ga podupire. Predsjednik društva Damascus Cham Holding Company (DCHC) koje je investicijski ogranak guvernorata Damask za upravljanje nekretninama tog guvernorata i provedbu projekta Marota City.
                                    Adel Anwar al-Olabi ujedno je guverner Damaska, a na tu dužnost imenovao ga je predsjednik Bashar al-Assad u studenome 2018. Kao guverner Damaska i predsjednik DCHC-a odgovoran je za nastojanja da se u Damasku, osobito u okviru projekta Marota City, provedu režimske politike iskorištavanja izvlaštenih zemljišta (uključujući Dekret br. 66 i Zakon br. 10).

                                    17.2.2020.”;

                        3.

                        u odjeljku B. (Subjekti) sljedeći unosi zamjenjuju odgovarajuće unose na popisu:

                                    Ime i prezime

                                    Podaci o identitetu

                                    Razlozi

                                    Datum uvrštavanja na popis

                                    „1.

                                    Bena Properties

                                    Cham Holding Building, Daraa Highway,Ashrafiyat Sahnaya Rif Dimashq, Sirija, P.O.Box 9525

                                    Pod nadzorom Ramija Makhloufa. Najveće sirijsko društvo za nekretnine te ogranak za nekretnine i ulaganja društva Cham Holding; financira sirijski režim.

                                    23.6.2011.

                                    77.

                                    Al Qatarji Company
                                    (također poznat kao Qatarji International Group; Al-Sham i Al-Darwish Company; Qatirji/Khatirji/Katarji/Katerji Group)
                                    (شركة قاطرجي مجموعة/)

                                    Vrsta subjekta: privatno društvo
                                    Poslovni sektor: uvoz/izvoz, kamionski prijevoz; opskrba naftom i robom
                                    Ime i prezime direktora/uprava: Hussam al-Qatirji, glavni izvršni direktor (kojeg je Vijeće uvrstilo na popis)

                                    Istaknuto društvo koje posluje u različitim sektorima sirijskog gospodarstva. Olakšavanjem trgovine gorivom, oružjem i streljivom između režima i različitih aktera, uključujući ISIL (Daiš), pod izlikom uvoza i izvoza prehrambenih proizvoda, podupiranjem paravojnih postrojbi koje se bore na strani režima i iskorištavanjem svojih veza s režimom kako bi proširilo svoju komercijalnu aktivnost, Al Qatarji Company – na čelu čijeg upravnog odbora je Hussam al-Qatirji, član Narodne skupštine Sirije – podupire sirijski režim i ostvaruje korist od njega.

                                    17.2.2020.

                                    Krajnji stvarni vlasnik: Hussam al-Qatirji (kojeg je Vijeće uvrstilo na popis)
                                    Registrirana adresa: Mazzah, Damask, Sirija
                                    Rodbina/poslovni suradnici/subjekti ili partneri/veze: Arvada/Arfada Petroleum Company JSC

                                    78.

                                    Damascus Cham Holding Company
                                    (također poznat kao Damascus Cham Private Joint Stock Company
                                    (لقابضة الشام دمشق)

                                    Vrsta subjekta: javno društvo privatnog prava
                                    Poslovni sektor: izgradnja nekretnina
                                    Ime i prezime direktora/uprava: Adel Anwar al-Olabi, predsjednik upravnog odbora i guverner Damaska (kojeg je Vijeće uvrstilo na popis)
                                    Krajnji stvarni vlasnik: guvernorat Damask

                                    Društvo Damascus Cham Holding Company osnovao je režim kao investicijski ogranak guvernorata Damaska za potrebe upravljanja nekretninama tog guvernorata i provedbe projekta Marota City, odnosno projekta luksuznih nekretnina koje se grade na zemljištu izvlaštenom posebice na temelju Dekreta br. 66 i Zakona br. 10.
                                    Upravljanjem provedbom projekta Marota City društvo Damascus Cham Holding (čiji je predsjednik guverner Damaska) podupire sirijski režim i ostvaruje korist od tog režima te pruža povlastice poslovnim ljudima u bliskoj vezi s režimom koje su s tim subjektom sklopile unosne poslove u okviru javno-privatnih partnerstava.

                                    17.2.2020.”.

                                    Rodbina/poslovni suradnici/subjekti ili partneri/veze: Rami Makhlouf (kojeg je Vijeće uvrstilo na popis); Samer Foz (kojeg je Vijeće uvrstilo na popis); Mazen Tarazi (kojeg je Vijeće uvrstilo na popis); Talas Group, u vlasništvu poduzetnika Anasa Talasa (koje je Vijeće uvrstilo na popis); Khaled al-Zubaidi (kojeg je Vijeće uvrstilo na popis); Nader Qalei (kojeg je Vijeće uvrstilo na popis).


title: Odluka Komisije (EU) 2021/857 оd 27. svibnja 2021. o izmjeni Odluke (EU, Euratom) 2021/625 u pogledu uključivanja određenih investicijskih društava u kriterije prihvatljivosti za članstvo u mreži primarnih trgovaca Unije

text:
                  28.5.2021

                  HR

                  Službeni list Europske unije

                  L 188/103

         ODLUKA KOMISIJE (EU) 2021/857
         оd 27. svibnja 2021.
         o izmjeni Odluke (EU, Euratom) 2021/625 u pogledu uključivanja određenih investicijskih društava u kriterije prihvatljivosti za članstvo u mreži primarnih trgovaca Unije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije (1),
         budući da:

                     (1)

                     Članstvo u europskim državnim i nadnacionalnim mrežama primarnih trgovaca obično je otvoreno kreditnim institucijama koje imaju odobrenje za rad u skladu s Direktivom 2013/36/EU Europskog parlamenta i Vijeća (2) te investicijskim društvima koja imaju odobrenje za rad u skladu s Direktivom 2014/65/EU Europskog parlamenta i Vijeća (3).

                     (2)

                     U članku 4. točki (c) Odluke Komisije (EU, Euratom) 2021/625 (4) kao jedan od kriterija prihvatljivosti za članstvo u mreži primarnih trgovaca Unije utvrđuje se članstvo kreditnih institucija u europskim državnim i nadnacionalnim mrežama primarnih trgovaca. S obzirom na njihovo iskustvo stečeno u okviru članstva u europskim državnim i nadnacionalnim mrežama primarnih trgovaca, za članstvo u mreži primarnih trgovaca Unije trebala bi biti prihvatljiva i investicijska društva koja imaju odobrenje za aktivnosti provedbe ponude odnosno prodaje financijskih instrumenata uz obvezu otkupa u skladu s Direktivom 2014/65/EU. Te su aktivnosti relevantne za zadaće članova mreže primarnih trgovaca Unije, koji mogu sudjelovati na dražbama uz obvezu otkupa i djelovati kao voditelji u sindiciranim transakcijama čime se obvezuju na pružanje usluga provedbe ponude odnosno prodaje dužničkih vrijednosnih papira.

                     (3)

                     Osim toga, u skladu s novim regulatornim okvirom koji se primjenjuje na investicijska društva, posebno Uredbom (EU) 2019/2033 Europskog parlamenta i Vijeća (5), određena investicijska društva koja obavljaju aktivnosti provedbe ponude odnosno prodaje financijskih instrumenata uz obvezu otkupa u skladu s Direktivom 2014/65/EU trebala bi se od 26. lipnja 2021. smatrati kreditnim institucijama. Međutim, do tog datuma i dok god se u skladu s novim regulatornim okvirom ne izda odobrenje za rad kao kreditne institucije, ti bi se subjekti i dalje privremeno smatrali investicijskim društvima.

                     (4)

                     Odluku (EU, Euratom) 2021/625 trebalo bi stoga na odgovarajući način izmijeniti.

                     (5)

                     Uzimajući u obzir potrebu za utvrđivanjem prvog popisa mreže primarnih trgovaca Unije, za koju je poziv na podnošenje prijava već objavljen i odabir je u tijeku, i prijelazno razdoblje u skladu s novim regulatornim okvirom te radi pravne sigurnosti zainteresiranih podnositelja zahtjeva za članstvo u mreži primarnih trgovaca Unije, ova bi Odluka trebala hitno stupiti na snagu i trebala bi se primjenjivati retroaktivno od datuma stupanja na snagu Odluke (EU, Euratom) 2021/625,

               DONIJELA JE OVU ODLUKU:

            Članak 1.
            Odluka (EU, Euratom) 2021/625 mijenja se kako slijedi:

                        (1)

                        Članak 2. mijenja se kako slijedi:

                                    (a)

                                    umeće se sljedeća točka 3.a:
                                    „‚investicijska društva’ znači investicijska društva kako su definirana u članku 4. stavku 1. točki 1. Direktive 2014/65/EU Europskog parlamenta i Vijeća (*1)

                                       (*1)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).”;"

                                    (b)

                                    točka 5. zamjenjuje se sljedećim:
                                    „‚članovi mreže primarnih trgovaca’ znači sve kreditne institucije ili investicijska društva koji ispunjavaju kriterije prihvatljivosti iz članka 4. i uključeni su na popis iz članka 11.”;

                        (2)

                        U članku 3. uvodni dio zamjenjuje se sljedećim:
                        „Mreža primarnih trgovaca Unije (‚mreža primarnih trgovaca’) jest skupina kreditnih institucija i investicijskih društava iz članka 4. točke (b) podtočke ii. koji ispunjavaju uvjete za sudjelovanje u sljedećim Komisijinim aktivnostima zaduživanja i upravljanja dugom:”;

                        (3)

                        Članak 4. mijenja se kako slijedi:

                                    (a)

                                    uvodni dio zamjenjuje se sljedećim:
                                    „Kreditne institucije i investicijska društva koji ispunjavaju sljedeće kriterije prihvatljivi su članovi mreže primarnih trgovaca:”;

                                    (b)

                                    točka (b) zamjenjuje se sljedećim:

                                                „(b)

                                                nadzire ih nadležno tijelo Unije i odobreno im je obavljanje jedne od sljedećih djelatnosti:

                                                            i.

                                                            djelatnosti kreditne institucije u skladu s Direktivom 2013/36/EU Europskog parlamenta i Vijeća (*2), ili

                                                            ii.

                                                            djelatnosti investicijskog društva koje ima odobrenje za obavljanje aktivnosti provedbe ponude odnosno prodaje financijskih instrumenata uz obvezu otkupa u skladu s Direktivom 2014/65/EU; i

                                       (*2)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).”"

                        (4)

                        U članku 5. točka (e) podtočka iii. zamjenjuje se sljedećim:

                                    „iii.

                                    svaki primarni trgovac odmah obavješćuje Komisiju o svakom postupku koji protiv njega pokrene nadležno tijelo države članice u vezi s aktivnošću koju obavlja primarni trgovac kao kreditna institucija ili investicijsko društvo iz članka 4. točke (b) podtočke ii. Svaki primarni trgovac obavješćuje Komisiju o svim mjerama ili odlukama koje su donesene kao rezultat tih postupaka”;

                        (5)

                        U članku 12. stavak 1. zamjenjuje se sljedećim:

                           „1.   Zainteresirane kreditne institucije i investicijska društva iz članka 4. točke (b) podtočke ii. podnose Komisiji zahtjev za članstvo u mreži primarnih trgovaca ispunjavanjem i podnošenjem obrasca zahtjeva i priloženog kontrolnog popisa s obzirom na kriterije za pristup dostupne na internetskim stranicama Komisije.”

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 17. travnja 2021.

            Sastavljeno u Bruxellesu 27. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 193, 30.7.2018., str. 1.

            (2)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).

            (3)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).

            (4)  Odluka Komisije (EU, Euratom) 2021/625 оd 14. travnja 2021. o uspostavi mreže primarnih trgovaca i definiranju kriterija prihvatljivosti za mandate glavnih voditelja i suvoditelja u sindiciranim transakcijama za potrebe aktivnosti zaduživanja Komisije u ime Unije i Europske zajednice za atomsku energiju (SL L 131, 16.4.2021., str. 170.).

            (5)  Uredba (EU) 2019/2033 Europskog parlamenta i Vijeća od 27. studenoga 2019. o bonitetnim zahtjevima za investicijska društva i o izmjeni uredaba (EU) br. 1093/2010, (EU) br. 575/2013, (EU) br. 600/2014 i (EU) br. 806/2014 (SL L 314, 5.12.2019., str. 1).